नाइजीरिया के राष्ट्रपति चुनाव में जोनाथन की जीत  
नाइजीरिया में राष्ट्रपति चुनाव में निवर्तमान राष्ट्रपति गुडलक जोनाथन ने अपने मुख्य प्रतिद्वंद्वी मुहम्मद बुहारी को भारी मतों से पराजित किया।
नाइजीरिया में राष्ट्रपति पद के लिए हुए चुनाव में राष्ट्रपति गुडलक जोनाथन ने 60.02 प्रतिशत मतों के साथ जीत दर्ज की है। चुनाव परिणाम सोमवार को घोषित किए गए। देश के स्वतंत्र राष्ट्रीय चुनाव आयोग (आईएनईसी) ने बताया है कि 64 वर्षीय जोनाथन ने अपने मुख्य प्रतिद्वंद्वी कांग्रेस फॉर प्रोग्रेसिव चेंज (सीपीसी) के मुहम्मद बुहारी को भारी मतों से पराजित किया।  बुखारी के हिस्से में केवल 30 प्रतिशत मत आए। आईएनईसी ने बताया कि निवर्तमान राष्ट्रपति को दक्षिणी इलाके के 36 राज्यों में से 23 राज्यों में और राष्ट्रीय राजधानी क्षेत्र के अबुजा और उत्तरी इलाके के कुछ राज्यों में भारी सफलता मिली है। दूसरी तरफ बुहारी (59) केवल 10 राज्यों में ही सफलता हासिल कर सके। ये सभी राज्य उत्तरी इलाके में हैं।  तेल उत्पादक क्षेत्र नाइजर डेल्टा के रहने वाले ईसाई, जोनाथन कई प्रत्याशियों के बीच में साफ तौर पर आगे दिखाई दे रहे थे। उनका प्रमुख प्रतिद्वंद्वी बुहारी एक पूर्व सैन्य शासक रहा है और उसका संबंध उत्तर से है और वह मुस्लिम हैं।  कई सालों के सैन्य शासन के बाद तेल समृद्ध इस देश में 1999 में लोकतांत्रिक व्यवस्था बहाल हुई थी। उसके बाद से देश में हर चार साल के बाद चुनाव होते हैं। सैन्य शासन की समाप्ति के बाद नाइजीरिया में ये तीसरे आम चुनाव हैं।